Wakatatũ, Matukũ 7, Mwei wa 12
Nyie, ngakũlĩĩlya malondu makwa, na kũmamantha.—Esek. 34:11.
Ve ĩkũlyo Yeova wakũlilye ĩvindanĩ ya mwathani Isaia. Akũlilye atĩĩ: “Mũndũ mũka nũtonya kũlwa nĩ kana kake kala kekwonga?” Na ĩndĩ asyoka eea mbaĩ yake ũũ: “[Aka] nĩmatonya kũlwa, ĩndĩ ndikolwa nue.” (Isa. 49:15) Ti kaingĩ Yeova wĩyĩelekanasya na kĩveti kĩ na syana. Ĩndĩ nĩweekie ũu ĩvindanĩ yĩu ya Isaia. Yeova eendaa athũkũmi make maelewe kana amendete mũno vyũ, o tondũ kĩveti kĩthĩawa kyendete mũno mwana wakyo. Iveti mbingĩ no syĩtĩkĩlane na kĩla mwĩĩtu-a-asa wĩtawa Jasmin wawetie. Aisye, “Yĩla ũkwongya mwana mũtumaa ndũũ ya mwanya ĩtesa kũthela.” Yeova nũmanyaa yĩla ũmwe wa syana syake waeka kũthi maũmbanonĩ na kũtavanyʼa. Ana-a-asa na eĩtu-a-asa aingĩ ala mavoete nĩmesaa kũsyoka kĩkundinĩ, na nĩtũtanaa mũno meeka ũu! Yeova endaa onthe ala mavoie masyoke, na ũu nowʼo twendaa.—1 Vet. 2:25. w20.06 18 ¶1-3
Wakana, Matukũ 8, Mwei wa 12
Tũendeee kũketeea syĩndũ ila itonekaa . . . Nũndũ syĩndũ ila syonekaa no sya kavinda, ĩndĩ ila itonekaa nĩ sya tene na tene.—2 Ako. 4:18.
Ti ũthwii wʼonthe wonekaa na metho. Eka ũu, ũthwii ũla wa vata vyũ nĩ ũla ũtonekaa na metho. Yĩla Yesũ waĩ na Ũtavanyʼa wa Kĩĩmanĩ, nĩwawetie ũthwii tũtonya kwĩyiĩa ĩtunĩ, ũla wĩthĩawa wĩ mũseo vyũ kwĩ syĩndũ sya kĩ-mwĩĩ. Ongelile kwasya: “Vala ũthwii waku ũĩ, nĩ vo ngoo yaku yĩthĩawa.” (Mt. 6:19-21) Ngoo sitũ itũsukumaa tũsembanyʼe na maũndũ ala twonaa me ma vata. Na ‘twĩyiĩaa ũthwii ĩtunĩ’ yĩla tweeseũvĩsya ĩsyĩtwa ĩseo na Ngai, kana tweethĩwa na ngwatanĩo nzeo nake. Yesũ aisye kana ũthwii wa mũthemba ũsu ndwĩsa kwanangwa kana kũywa. Nake mũtũmwa Vaulo atwĩkĩie vinya “tũendeee kũketeea syĩndũ ila itonekaa.” (2 Ako. 4:17, 18) Syĩndũ imwe katĩ wa isu nĩ moathimo ala tũkatanĩa ĩvinda yĩla Ngai ũkatwʼĩkĩthya maũndũ meũ ĩtunĩ na nthĩ. Ithyĩ nĩtwonanasya kana nĩtũtũngaa mũvea nũndũ wa mothwii asu tũtesa kũmona na metho? w20.05 26 ¶1-2
Wakatano, Matukũ 9, Mwei wa 12
Ũmanyĩsyo wakwa ũketĩkaa ta mbua.—Kũt. 32:2.
Kĩla Mose wamanyĩisye Aisilaeli nĩkyamekĩie vinya na kyamathangaasya, o tondũ ũnyenyeũ ũtumaa nyeki ĩsanzamũka. Tũtonya kwĩka ata nĩ kana kĩla tũũmanyĩsya andũ kĩmekĩe vinya na kĩimathangaasya? Yĩla tũũtavanyʼa nyũmba kwa nyũmba kana kũla kwĩthĩawa andũ aingĩ, nĩtwaĩle kũtũmĩaa Mbivilia kũmanyĩsya andũ kana Ngai etawa Yeova. No tũmanenge mavuku maitũ manake, tũkamonyʼa vitio sitũ nzeo mũno, na tũimonyʼa maũvoo me kĩsesenĩ kitũ nũndũ nĩmamũeteae Yeova ndaĩa. Yĩla twĩ wĩanĩ, sukulu, kana twĩ kyalonĩ, no tũmanthe mwanya wa kũelesya andũ ĩũlũ wa Ngai witũ na nguma syake. Yĩla twatavya ala twakomana namo nĩkĩ Yeova woombie andũ na nthĩ, kĩu nĩkĩtumaa masalukya makona kana nũtwendete mũno. Na yĩla twamatavya ũwʼo ĩũlũ wa Ĩthe witũ wĩ wendo, twĩthĩawa tũendeee kũtetheesya kũthesya ĩsyĩtwa yake. Twĩthĩawa tũimatetheesya mamanye kana maũndũ ala mamanyĩĩtwʼe ĩũlũ wa Yeova ti ma wʼo. Maũndũ ala tũmanyĩasya andũ nĩmamekĩaa vinya na maimathangaasya mũno.—Isa. 65:13, 14. w20.06 10 ¶8-9